google/wiki40b huggingface dataset:
Einar Gram

Bakgrunn

Han var sønn av kjøpmann og stortingsmann Jacob Schavland Gram og hustru Ingeborg Henrikke Forseth. Begge foreldrene kom fra Steinkjerdistriktet. Faren eide store jord- og skoggods i Trøndelag, og drev stort innen trelast. Moren døde da gutten var i 8-årsalderen, og faren giftet seg på nytt med Inger Marie Bing. 
Einar Gram giftet seg i 1843 med Dorothea Jeanette Knudtzon, som også kom fra en innflytelsesrik kjøpmannsslekt i Trondhjem, som datter av Hans Thomas Knudtzon.

Forretningsmann

Gram gikk handelsskole i Lübeck og Belfast, og skjøttet farens forretninger i Frankrike i flere omganger. Han arvet farens handelshus J.S. Gram med trelast- og rederivirksomhet samt Stjørdalsbruket i 1843, mens broren David Andreas Gram overtok Helge-Rein-By bruk i Steinkjer med tresliperi, møllebruk, brenneri med videre. Broren fikk døtrene Fredrikke Marie, gift med statsminister Ole Anton Qvam i Steinkjer, og Ingeborg Henrikke, gift med ordfører Johan Bergh i Trondhjem. Einar Gram bodde og drev forretning i Kjøpmannsgaten 34 (Hagerupgården), og hadde et pakkhus i samme gate. Han eide også mange trelastskur i Ila. Han anla også damphøvleri i Ila, som han senere solgte til tømrermester Jacob Digre, så høvleriet ble kjent som Digrebruket.
Gram hadde mange tillitsverv i bankvesenet, så som medlem av representantskapet i Norges Bank fra 1848 til 1860, deretter medlem av direksjonen (styret) frem til sin død. Han var også medlem av direksjonen i Trondhjems Sparebank fra 1854 til 1885, direksjonen i Trondhjems Privatbank og overdireksjonen i Røros Kobberverk.
Ordfører ,stortingsmann: Gram var Trondhjems ordfører i 1861 og varaordfører i 1857, 1858 og 1859. Han var valgt til stortingsmann fra kjøpstedene Trondhjem og Levanger fra 1859 til 1870, men frasa seg plassen i perioden fra 1865 til 1867 og lot Helmer Lundgreen møte. I 1873 møtte Gram som stortingsmann for Michael Getz, som var sykemeldt. Over disse årene var Gram formann i Stortingets bankkomité, medlem av Stortingets tollkomité og medlem av Lagtinget.
I 1850 fikk Gram bygd Nidareid gård på Ilevollen, som ble regnet blant byens vakreste privatboliger. I de siste årene av sitt liv led han av mye sykdom. Etter hans død ble gården i 1887 solgt til lagmann Jacob Lindboe.
Pierre Bonnard

Liv og virke

Bonnard var født i Fontenay-aux-Roses. Faren var ansatt i ledende stilling i forsvarsdepartementet og ønsket at sønnen skulle bli jurist. Bonnard tok eksamen og praktiserte som sakfører en kort periode før kunsten ble førsteprioritet.
Hans første separatutstilling var i Galerie Durand-Ruel i 1896. Han stilte også jevnlig med bilder i Salon des indépendants. På denne tiden var han også med i en gruppe som kalte seg Les Nabis, som forsøkte å legge inn symbolske og åndelige elementer i bildene sine. I 1910 forlot han Paris og slo seg ned på Rivieraen.
Bildene hans er kjent for intense farger og komplekse komposisjoner, gjerne befolket med venner og familiemedlemmer. En periode var bildene inspirert av japanske tresnitt.
Martha, som han var gift med, var stadig modell, ved sytøyet, på kjøkkenet eller i badet. Han laget også selvportretter, landskaper og stilleben med blomster og frukt.
Bonnard tok enten skisser med notat om farger, eller fotograferte i tillegg. Bildene ble deretter laget i atelieret. 
Han fullførte sitt siste maleri av mandeltrær i blomst få dager før han døde i Le Cannet i 1947. Museum of Modern Art i New York arrangerte en posthum utstilling for ham i 1948. Den var egentlig ment å være til hans 80-årsjubileum.
I 1998 ble det arrangert en stor utstilling i Tate Gallery i London som fortsatte i Museum of Modern Art.
Battleship

Handling

Alex Hopper (Taylor Kitsch) er en ung, smart marinesoldat som sliter med disiplinen, og som alltid har blitt overstrålt av sin mer ansvarsfulle og seriøse eldre bror Stone (Alexander Skarsgård), som er over ham i rang. Alex planlegger å gifte seg med kjæresten Sam (Brooklyn Decker), men må først ut på oppdrag med marinen. Oppdraget er ledet av Sams far, admiral Shane (Liam Neeson), som langt ifra er Alex' største fan og ikke vil la ham gifte seg med datteren. De får imidlertid langt mer ut av oppdraget enn både ønskelig og antatt da romvesener begynner å angripe dem og områdene rundt dem. Alex må i løpet av timer lære seg det han har slitt med i hele sitt liv - å bli en lederskikkelse og dermed også ta ansvar.
Dichelotarsus

Utbredelse

Dichelotarsus finnes i Europa og Asia. To arter er registrert fra Norge.

Utseende

Dichelotarsus er vanligvis mellom 8-15 mm lange. Hodet er i bakkant innsnøret slik at det framkommer en tydelig hals. Fasettøynene er tydelig framstående. Palpenes (munnføtter) endeledd er knivformet og ikke smalt, ovalt. Brystskjoldets (pronotum) har en bred innbuktning i hele dens bakkant, samt at bakhjørnene er tannformet og utstående. Dekkvingene skjuler hele bakkroppen.

Levevis

Dichelotarsus tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er radikalt forskjellige fra de  voksne i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.  Larvene lever som predatore (rovdyr).
Straumen (Inderøy)

Tjenestetilbud

I tillegg til butikker og bank, finnes en rekke offentlige tjenester på Straumen, deriblant Sakshaug skole, Inderøy ungdomsskole, Inderøy videregående skole og Sund folkehøgskole. Ved Straumen ligger også Sakshaug kirke og Sakshaug gamle kirke fra 1100-tallet.

Historie

Straumen har alltid vært et landbruksområde. Store deler av dagens tettsted er bygd på land fra gården Næss. Under middelalderen var området sentrum i fylket Øyna, som omfattet foruten Inderøy også Beitstad og Verran. Sakshaug gamle kirke, bygget i grovkrystallisk marmorstein, var da fylkeskirke. Erkebiskop Eystein innviet kirken 1184. I 1869-1871 ble den nye Sakshaug kirke oppført.
Under eneveldet og i unionstiden var Straumen og Inderøy administrasjonssete for Nordre Trondhjems Amt. Både amtmannen og sorenskriveren bodde på den andre siden av Straumen, på gårdene Sund og Vika. Fylkeshovedstaden ble flyttet til Steinkjer først på 1900-tallet.

Transport

På Straumen munner også fylkesvei 761 fra Vist ut i fylkesvei 755 med videre forbindelse til europavei 6. Straumen har en begrenset busstilbud med Trønderbilene. Straumen ligger cirka 22 km fra Steinkjer, cirka 75 km fra  Trondheim lufthavn, Værnes og cirka 105 km fra Trondheim.
Den gylne regel

Kristendommen

I Tredje Mosebok 19.18 står det at «Du skal elske din neste som deg selv.»
«Alt dere vil at andre skal gjøre mot dere, skal også dere gjøre mot dem. For dette er loven og profetene i en sum.» (Matteus, 7.12)

Jødedommen

«Gjør ikke mot din neste noe du ville mislike dersom det ble gjort mot deg. Dette er hele loven. Resten er kommentarer.» (Talmud Shabbat, 31a)

Islam

«Dere skal ikke gjøre urett, men det skal heller ikke gjøres urett mot dere.» Koranen, 2:279)

Hinduismen

«Dette er pliktens sum: gjør aldri mot andre noe som ville volde smerte dersom det ble gjort mot deg.» (Mahabharata, 5:1517)

Buddhismen

«Sår ikke andre, for du ønsker ikke selv å bli såret.» (Udana Varga, 5:18)

Livssynshumanismen

«Gjør mot andre det du vil at andre skal gjøre mot deg.» (I Norge ved Human-Etisk Forbund, i brosjyren «Humanisme – et livssyn» s. 8)

Bahai-troen

«Velsignet er den som foretrekker sin bror framfor seg selv.» (Tablets of Bahá'u'lláh, s. 71)

Zoroastrismen

«Bare det menneske er godt som avstår fra å gjøre noe mot andre som det ikke finner godt for seg selv.» (Zarathustra: Dadistan-i-dinik, 94:5)

Jainismen

«Et menneske bør vandre omkring og behandle alle vesener som det selv ville ha blitt behandlet.» (Sutrakritanga 1.11.33)

Konfusianismen

«Gjør ditt beste for å behandle andre slik du ville ønske å bli behandlet selv.» (Mencius VII. A.4)

Taoismen

«Se på din nabos vinning som din egen vinning, og din nabos tap som ditt eget tap.» (T'ai Shang Kan Yin P'ien)

Ordtak fra Yoruba, Nigeria

«Den som er iferd med å ta en spiss pinne for å pirke i en fugleunge bør først prøve det på seg selv for å kjenne hvor vondt det gjør.»

Shawnee-indianerne (Nord-Amerika)

«Hverken drep eller skad din neste, for det er ikke ham du skader, det er deg selv du skader. Gjør godt mot ham og gi ham derfor flere lykkelige dager slik du gir det til deg selv. Gjør ikke galt mot eller hat din neste, for det er ikke ham du gjør galt mot, men deg selv.»

Immanuel Kant (1788)

«Handle bare etter den maksime gjennom hvilken du samtidig kan ville at det skal bli en allmenn lov.»
Bogstad Camping

Bogstad Camping i Oslo er en campingplass i Oslo som ligger inntil Nordmarka, nær Bogstadvannet nedenfor Holmenkollen. Den er åpen året rundt. Bogstad er med 180 mål Norges største campingplass. Den var tidligere eid av Norges Automobil-Forbund (NAF), men eies og drives nå av Topcamp, som også står bak Ekeberg Camping, Mjøsa Ferie & Fritidssenter i Brumunddal og Hallingdal Feriepark i Ål.
Phyllognathus burmeisteri

Utseende

En middelsstor (ca. 15-25 millimeter), kraftig, blankt rødbrun hornbille. Kroppsformen er kort og bred, parallellsidig, uten påfallende hår. Hannen har et krumt horn i pannen, forkanten av thorax er kraftig uthulet, uthulingen dekker mesteparten av pronotums overside og har et horn på hver side. Hunnen mangler hornet i pannen og uthulingen på pronotum, som er jevnt rundet.

Levevis

Larvene lever i jorda, der de spiser røtter og råtnende organisk materiale.
Artene kan være meget tallrike på gressmark. De voksne billene kommer gjerne til lys.

Utbredelse

Arten er vidt utbredt i tropisk Afrika og forekommer dessuten i Australia, der den trolig er innført med mennesker.
Calezygocera

Utseende

Zygocerini er middelsstore, mer eller mindre brunspraglete trebukker.

Levevis

Som de fleste andre trebukker borer larvene i ved.

Utbredelse

Slekten lever på Ny-Caledonia.
Marek Špilár

Landslaget

Marek Špilár spilte 30 landskamper for Slovakias herrelandslag.
Guiping

Guiping (kinesisk: 桂平; pinyin: Guìpíng) er et byfylke i byprefekturet Guigang i den autonome region Guangxi i Folkerepublikken Kina. 
Befolkningen var på 1 590 048 innbyggere i 1999.
I byfylket flyter elvene Qian og Yu sammen; de er elven Xijiangs viktigste nordlige og sørlige sideelver.

Kulturminner

Stedet for oppstanden i landsbyen Jintian (Jintian qiyi dizhi 金田起义地址) ble i 1961 oppført på Folkerepublikken Kinas liste over kulturminner. 
Jintianoppstanden (kinesisk: 金田起义, pinyin: Jintian qiyi) fant sted i landsbyen Jintian i fylket Guiping. Det brøt ut 11. januar 1851, og markerer begynnelsen på Taipingopprøret, Kinas og verdens mest blodige borgerkrig. Ett av de åtte panelene på Monumentet for folkets helter i Beijing er viet til denne oppstanden, som av det kommunistiske parti ble betraktet som en særdeles viktig revolusjonær begivenhet i Kinas historie.
Tatochila

Utseende

Middelsstore (vingespenn 40-50 millimeter), hvite sommerfugler. Oversiden er hvit med en mørk flekk i ytre enden av forvingens celle, og en rad av mørke lengdeflekker langs ytterkanten, i alle fall på forvingen. Sommerfuglen kan også være mørkere, spraglet i brunt og hvitt. Undersiden er vanligvis hvit med brune tegninger.

Levevis

Tatochila-artene er høyfjellssommerfugler som særlig finnes på høysletter (páramo) 3000 meter eller mer over havet.
Larvene lever på planter i korsblomstfamilien (Brassicaceae).

Utbredelse

Slekten er utbredt langs Andesfjellene, fra Colombia i nord til Chile i sør.
Historic Aircraft Restoration Museum

Historic Aircraft Restoration Museum ligger på Creve Coeur Airport i Maryland Heights, Missouri, USA. Det er et museum dedikert til restaurering og bevaring av historiske fly. Flyene i samlingene er alle duk-kledde, og de fleste er biplan fra mellomkrigstiden. Museets frivillige vedlikeholder de fleste av disse fly i full driftsstand og dette er en av de største samlinger av klassiske fly i Amerika.

Samlingene

Museets samlinger er konsentrert om sivile fly fra Mellomkrigstiden. De fleste er fra 1916 til 1946. Det er flere Waco biplan, og det eldste av disse er WACO 10, som ble bygget i 1928. Det eldste fly i samlingene er en "Jenny" som ble bygget i 1917 og ble brukt i filmen The Rocketeer.
Flere av de bevarte fly er de eneste gjenværende flydyktige eksemplarer av sitt slag. Museet er åpent  for publikum og turer med guide kan arrangeres. Rundturer er tilgjengelig etter anmodning med, enten en Boeing Stearman, skolefly fra andre verdenskrig eller med T-6 Texan.
Andy Carroll

Newcastle

Han fikk sin A-lagsdebut i en UEFA-cupkamp mot Palermo den 2. november 2006, da han kom på som innbytter. Med det ble han den yngste Newcastlespilleren som spilte i en Europacupkamp. Han var 17 år og 267 dager gammel da dette skjedde.
Den 14. august 2007 undertegnet Carroll en seksmåneders utlånskontrakt med Preston North End, og debuterte for dem i Ligacupen samme dag. Låneoppholdet ble ingen stor suksess, og vendte hjem til Newcastle i januar 2008.

Liverpool

Den 31. januar 2011 signerte Carroll en fem og et halvår kontrakt med Liverpool, til en verdi av 35 millioner pund.
Den 11. april 2011 åpnet Andy Carroll målkontoen sin for Liverpool da han scoret sine to første mål mot Manchester City på Anfield. Første målet var et distanseskudd. Keeperen til Manchester City; Joe Hart måtte strekke seg fullt ut for å nå ballen, men det holdt ikke, for skuddet var så hardt og plassert at Joe Hart ikke klarte å redde det. Carrolls andre mål (og Liverpools tredje, etter at Dirk Kuyt hadde laget 2-0) kom etter et innlegg fra Raul Meireles, som Andy Carroll satte i mål etter en luftduell mot City's venstreback Aleksandar Kolarov. I et intervju etter kampen sa Carroll: «– Det var en god dag for oss, og det føltes veldig bra å score mine første mål for Liverpool». Lagkameraten Dirk Kuyt, som sto ved siden av sa: «Andy Carroll er veldig god i luften, han er en konstant trussel i boksen og jeg ser veldig fram til å fortsette med å spille med ham!»
Oziornyj (Tver oblast)

Historie

Oziornyj ble grunnlagt i 1930 som Vypolzovo. På 1960-tallet ble 7. strategiske missildivisjon satt opp her.
Ichi the Killer

Handling

Når en Yakuza boss ved navn Anjo forsvinner med 300 millioner yen og hans viktigste tjener, må en sadistisk mann ved navn Kakihara, og resten av hans gjengmedlemmer gå på jakt etter ham. Etter å ha fanget og torturert en rivaliserende yakuza-medlem for å leter etter svar, så innser de snart at de har feil mann og begynner å se etter mann ved navn Jijii som tipset dem av i første omgang. Snart møter Kakihara og hans menn Ichi, en psykotisk, seksuelt undertrykt ung mann med utrolige kampsport evner og knivblad som kommer ut av hans sko. Etter at Ichi tar ut medlemmer en for en av Yakuza, mens Kakihara forfølger Ichi og Ichi er kontrolleren til Jijii. Det ender i et blodig oppgjør mellom de to.
W nasjonalpark

Fauna

Nasjonalparken är kjent for sine pattedyr, blant annet jordsvin, bavianer, kafferbøffel (Syncerus caffer), caracal, gepard, elefant, flodhest, leopard, løve, serval og vortesvin.
Hitra Fotballklubb

Hitra Fotballklubb (stiftet i 1987) er en fotballklubb på Hitra i Trøndelag. I sesongen 2015 spiller laget i 4 div
Arbaaz Khan

Karriere og familie

Khan studerte sammen med sin eldre bror, Salman Khan, som også er bollywoodskuespiller. Hans yngre bror Sohail er filmregissør, produsent og skuespiller. Arbaaz Khan har også deltatt i mange filmer som broren produserte eller regisserte. 
Han er gift med den indiske skuespillerinnen Malaika Arora Khan som blant annet er kjent fra flere bollywoodfilmer. Sammen har de en sønn, født i 2003.
Bjørnøy

Bjørnøy er en øy i Stavanger kommune. Bjørnøy ligger mellom Hundvåg i vest og Roaldsøy i øst. Øyen er bebodd og er det er mye bebyggelse, men fremdeles finnes det store «grønne» områder. Øyen er knyttet til Austbø på Hundvåg med broen over Skadesundveien. Til øst ligger broen over til Roaldsøy ved Roaldsøyveien.
Den nye lægen

Handling

Doktor Ulrick er en godt likt distriktslege i en mindre by. Han fyller 60 år og gratulasjonene strømmer inn. Foruten ham finnes også den noe forsofne legen Pallesen på stedet. Ulrick har ordnet at stedet har fått et sykehus og den unge doktor Bugge blir ansatt som dets lege. Han har et godt øye til Ulricks datter Rigmor, som også er begeistret for ham. Sykehuset skal innvies samme dag som Ulrick feirer 30-årsjubileum som lege på stedet. Meningen er at et maleri av ham skal avdekkes, men det hele går ikke som planlagt. Flere av de eldre legenes pasienter har blitt undersøkt av Bugge, som har oppdaget en rekke feilaktige diagnoser. Det hele kulminerer med direktør Hoffmanns datter Sonja. Ullrick behandlet henne for en alvorlig hofteskade, men hun hadde faktisk en stoppenål i hælen.
Historien om stoppenålen vandrer fra munn til munn og festlighetene blir innstilt. Kort deretter hensykner Ulrick. Bugge og Pallesen beordrer operasjon. Ulrick vil overhodet ikke bli operert av dem, men tilkaller i stedet kvakksalversken madam Anders. Hun brygger en sterk drikk og gir ham varme omslag. Når Bugge og Pallesen kommer for å hente ham til operasjonen blir de meget overrasket: Han har fått meslinger. De tre blir enige om at en leges taushetsplikt vil komme vel til pass. Senere samme dag innfinner fylkesmannen seg og overrekker Ulrick en fortjenestemedalje i gull.
Sony Vegas Pro

Sony Vegas Pro er et videoredigeringsprogram for ikkelinjær redigeringssystemer (NLE) som opprinnelig ble publisert av programvarefirmaet Sonic Foundry, men i dag er eid og utviklet av Sony Creative Software. Det ble først opprettet for redigering av lyd, men fra versjon ble også videoredigering en del av programmet. Det har muligheten for redigering av flersporsvideo og lyd i sanntid med ubegrenset antall spor, uavhengig av billedoppløsning for videosekvensering, komplekse effekter og verktøy for kompositering (kombinere visuelle elementer fra ulike kilder til et bilde), støtte for 24-bit/192 kHz audio, støtte for effekter som VST og DirectX, og miksing av Dolby Digital surround-lyd.
Opp til versjon 10 kunne Vegas Pro kjøre på operativsystemet Microsoft Windows XP (kun 32-bit), Vista og Windows 7 (både 32- og 64-bit). Versjon 11 av redigeringsprogrammet oppga støtte for Windows XP.
10,5 cm posisjonskanon L/28 M/1901 Schneider Canet

10,5 cm posisjonskanon L/28 M/1901 Schneider Canet ble anskaffet til Posisjonsartilleriet, totalt 8 stykk kanoner ble innkjøpt. Disse var fortatt operative i 1940 og ble overtatt av tyske styrker.
Sammen med 10,5 cm posisjonskanon L/28,8 M/1904 Cockerill, utgjorde disse de tyngre feltkanonene til Posisjonsartilleriet.
Blokkebærkveldvikler

Utseende

En liten (vingespenn 11-13 millimeter) vikler. Forvingene har seks omtrent like brede tverrbånd, tre rødbrune og tre grå. Bakvingen er lysbrun.

Levevis

Larven lever mellom sammenspundne blader av blokkebær (Vaccinium uliginosum). De voksne viklerne flyr i juli.

Utbredelse

Arten finnes i fjellområder i Mellom-Europa (Østerrike, Tsjekkia, Romania), i Skandinavia og i det nordvestlige Russland. Den er utbredt over hele Norge.
Anna Seghers

Liv

Anna Seghers var det eneste barnet til kunsthandleren Isidor Reiling og hans kone Hedwig (født Fult). Familien bekjente seg til ortodoks jødedom. Den mest benyttede bok i hjemmet var allikevel Luthers bibel. Anna gikk fra 1907 på en privatskole, deretter på en høyere pikeskole fra 1910. I første verdenskrig bidro hun med krigshjelp. I 1920 tok hun eksamen artium og studerte senere i Köln og Heidelberg, der hun fordypet seg i historie, kunsthistorie og sinologi. I 1924 gikk hun ut fra Heidelberg universitet med en doktoravhandling om jøden og jødedommen i Rembrandts verk. 
I 1925 giftet hun seg med den ungarske sosiologen László Radványi. Ekteparet flyttet til Berlin og fikk to barn.
Anna Seghers valgte pseudonymet sitt etter den nederlandske maleren Hercules Pieterszoon Seghers. Hennes første roman ble utgitt i 1928. I samme år ble hun medlem i KPD, det tyske kommunistpartiet. Etter nazistenes maktovertagelse ble hun kortvarig arrestert. Bøkene hennes ble forbudt og brent av nazistene. Seghers emigrerte med sin familie til Paris.
Under den tyske invasjonen av Frankrike flyktet hun til landsdelen som ble kontrollert av Vichy-regimet. I mars 1941 klarte hun å få tillatelsen til å emigrere sammen med ektemannen og barna til Mexico.
I Mexico arbeidet hun sammen med Ludwig Renn og andre eksil-tyskere for bevegelsen «Freies Deutschland». Denne organisasjonen tilsvarte Nationalkomitee Freies Deutschland. I 1943 fikk hun vite at moren var drept i holocaust, i Majdanek.
I 1947 reiste Seghers tilbake til Tyskland og bosatte seg i DDR. Hun ble president i DDRs forfatterforbund og mottok flere æresbevisninger. Hun fikk en statsbegravelse da hun døde i 1983.
Biblioteker, skoler og gater ble oppkalt etter henne både i Øst- og Vest-Tyskland. Hun er gravlagt på Dorotheenstädtischen Friedhof og hennes grav er gjort til en av Berlins æresgraver.

Filmatisering

Flere romaner av Anna Seghers ble filmatisert. Blant dem er filmen The Seventh Cross fra 1944 etter romanen Das siebte Kreuz en av de mest kjente. Filmen med Fred Zinnemann som regissør og Spencer Tracy i hovedrollen ble produsert i USA. Hun fikk betalt 75.000 dollar for dette, en betydelig sum den gangen.
Den tyske filmen Transit fra 2019 er basert på Seghers roman fra 1944.
Martyn Bernard

Karriere

Han vant sølv under Samveldelekene 2006 i Melbourne, og bronse i innendørs-EM 2007.
I VM i friidrett 2007 i Osaka satte han personlig rekord utendørs med 2,29 i kvalifiseringen. I finalen greide han 2,21, men sto deretter over helt til lista lå på 2,33, og han rev to ganger på 2,35. Grunnen til at han sto over så mange høyder var at han ble skadet, og måtte begrense antall hopp.
Bernard representerte Storbritannia i høydehopp under Sommer-OL 2008. Han kvalifiserte seg til finalen sammen med to andre briter, med et hopp på 2,29. Her endte han på 9.-plass med 2,25. 
Bernard gikk ved Outwood Grange College i Wakefield før han studerte psykologi ved Liverpool John Moores University fra 2004 til 2007.
Wellingborough

Historie

Det lå et mindre kloster der, som var et anneks til Croyland Abbey omkring 5 mil lenger ned langs elven. Bydelen hvor klosteret lå heter nå Croyland.
På Elizabeth Is tid var sir Christopher Hatton Lord of the Manor i Wellingborough. Han var en av sponsorene for sir Francis Drakes ekspedisjoner.
Under den engelske borgerkrigen var det bare et mindre sammenstøt i byen, men dette fikk noe oppmerksomhet fordi sognepresten, Thomas Jones, ble tatt med til Northampton av parlamentarianerne. Etter borgerkrigen oppsto det en betydelig koloni av den religiøse gruppen diggers der, som var radikale protestanter.